ดาวโจนส์ปิดลบ 78 จุด นักลงทุนชะลอซื้อ-ขายก่อนเฟดแถลง
ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (24 ก.ย.) เนื่องจากนักลงทุนชะลอการซื้อขายก่อนที่นางเจเน็ต เยลเลนจะแถลงมุมมองด้านเศรษฐกิจ นอกจากนี้ ตลาดยังได้รับแรงกดดันจากข้อมูลเศรษฐกิจที่ผันผวนของสหัฐ และการร่วงลงของหุ้นแคทเทอร์พิลลาร์ หลังจากทางบริษัทประกาศปลดพนักงาน 10,000 คนเพื่อลดการใช้จ่าย
25 ก.ย. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิด (24 ก.ย.) ที่ 16,201.32 จุด ลดลง 78.57 จุด หรือ -0.48% ดัชนี NASDAQ ปิดที่ 4,734.48 จุด ลดลง 18.26 จุด หรือ -0.38% ดัชนี S&amp;P500 ปิดที่ 1,932.24 จุด ลดลง 6.52 จุด หรือ -0.34%
ภาวะการซื้อขายในตลาดหุ้นนิวยอร์กเป็นไปอย่างซบเซาเมื่อคืนนี้ หลังสหรัฐเปิดเผยข้อมูลเศรษฐกิจที่ผันผวนเมื่อคืนนี้ โดยยอดสั่งซื้อสินค้าคงทนเดือนส.ค.ลดลง 2% ในเดือนส.ค. เมื่อเทียบรายเดือน ขณะที่ยอดขายบ้านใหม่เพิ่มขึ้น 5.7% ในเดือนส.ค. เมื่อเทียบรายเดือน สู่ระดับ 552,000 ยูนิต และจำนวนผู้ขอรับสวัสดิการว่างงานครั้งแรกในสัปดาห์ที่แล้ว เพิ่มขึ้น 3,000 ราย สู่ระดับ 267,000 ราย
ขณะเดียวกันตลาดอ่อนแรงลงหลังบริษัทแคทเทอร์พิลลาร์ อิงค์ ประกาศปลดพนักงาน 10,000 คนจนถึงปี 2561 อันเป็นส่วนหนึ่งของแผนการปรับลดค่าใช้จ่ายประจำปีลง 1.5 พันล้านดอลลาร์ และบริษัทยังได้ปรับลดแนวโน้มรายได้ประจำปีนี้ลงราว 1 พันล้านดอลลาร์ สู่ระดับ 4.8 หมื่นล้านดอลลาร์ จากเดิมที่ 4.9 หมื่นล้านดอลลาร์ และคาดว่ายอดขายในปีหน้าจะลดลง 5% ข่าวดังกล่าวได้ฉุดหุ้นแคทเทอร์พิลลาร์ร่วงลง 2.5% และยังได้ฉุดราคาหุ้นเดียร์ แอนด์ โค ซึ่งเป็นบริษัทคู่แข่ง ปรับตัวลงกว่า 2.5% ด้วย
หุ้นกลุ่มเทคโนโลยีชีวภาพร่วงลง หลังจากนางฮิลลารี คลินตัน ผู้ลงสมัครรับเลือกตั้งประธานาธิบดีสหรัฐได้ออกมาโจมตีบริษัทเวชภัณฑ์ที่กำหนดราคาสูงเกินไป โดยหุ้นไบโอเจน หุ้นเซลจีน และหุ้นเรเจเนรอน ฟาร์มาซูติคอลส์ ต่างก็ร่วงลงอย่างน้อย 1.7%
ขณะที่หุ้นกลุ่มการเงินดิ่งลงเนื่องจากความวิตกกังวลที่ว่า อัตราดอกเบี้ยที่อยู่ในระดับต่ำจะส่งผลให้ศักยภาพในการทำกำไรของธนาคารลดน้อยลง โดยหุ้นโกลด์แมน แซคส์ และหุ้นมอร์แกน สแตนลีย์ ต่างก็ร่วงกว่า 1% และหุ้นซิตี้กรุ๊ปลดลง 1.9% อย่างไรก็ตาม หุ้นกลุ่มพลังงานดีดตัวขึ้นตามราคาน้ำมันดิบตลาดนิวยอร์ก โดยหุ้นเชฟรอน ดีดขึ้น 1% หุ้นไพโอเนียร์ เนเชอรัล รีซอส พุ่งขึ้น 1.8% และหุ้นเชซาพีค เอนเนอร์จี ปรับตัวขึ้นกว่า 1.8%
ด้านนักลงทุนชะลอการซื้อขายก่อนที่นางเยลเลน ประธานเฟดจะกล่าวสุนทรพจน์ที่เมืองแอมเฮิร์สท์ รัฐแมสซาชูเซตส์ ในหัวข้อ “Inflation Dynamics and Monetary Policy” โดยมีการคาดการณ์กันว่า นางเยลเลนอาจจะส่งสัญญาณว่าเฟดจะปรับขึ้นอัตราดอกเบี้ยในปีนี้
ทั้งนี้ นักวิเคราะห์กล่าวว่า ความไม่แน่นอนเกี่ยวกับระยะเวลาในการปรับขึ้นอัตราดอกเบี้ยของเฟด และการที่เจ้าหน้าที่เฟดได้ออกมาส่งสัญญาณในทิศทางที่แตกต่างกันนั้น ยังคงสร้างแรงกดดันต่อภาวะการซื้อขายในตลาดหุ้นนิวยอร์ก
นอกจากนี้ นักลงทุนยังจับตาดูข้อมูลเศรษฐกิจที่สำคัญของสหรัฐในวันนี้ รวมถึงการเปิดเผยจีดีพีขั้นสุดท้ายช่วงไตรมาส 2/2558, ดัชนีผู้จัดการฝ่ายจัดซื้อ (PMI) ภาคบริการเบื้องต้นเดือนก.ย. และดัชนีความเชื่อมั่นผู้บริโภคช่วงท้ายเดือนก.ย.จากมหาวิทยาลัยมิชิแกน